**Hradby a brány**

Nehemiáš ich videl a neprešiel okolo tejto skutočnosti bez pohnutia a zlomenosti. Len preto mohlo potom o niekoľko mesiacov dôjsť k niečomu čo nikto nepredpokladal: Obdivuhodné obnovenie hradieb a brán Jeruzalema v priebehu 52 dní napriek posmechu, hrozbám a  útlaku nepriateľov.

Prečo tisícky mužov v Jeruzaleme a Judsku, ktorí sa vrátili a pozerali možno dennodenne na zborené hradby, ich brali ako nezmeniteľnú súčasť ich života, ich mesta a doby? Alebo tisícky židovských mužov v Babylone, ktorí dostávali takéto správy ako Nehemiáš s tým proste žili ďalej, lebo sa nejednalo o ich vlastné hradby... Proste to vzali ako fakt, s ktorým sa treba zmieriť a naučiť žiť.

Možno rovnako my dnes mnohé zborené hradby (nášho zboru alebo našich rodín, manželstiev, či osobného života...) nevidíme, nechceme vidieť, alebo sa s nimi zmierujeme ako s niečím, čo proste doba priniesla, čo sa stalo.

Ako sú na tom tvoje hradby?

Hradby predstavujú funkčné hranice. Niečo je vo vnútri – niečo naše vlastné, vzácne, jedinečné. Sme za to zodpovední. Určuje to naše hodnoty a identitu. Žijeme preto. Sme tam doma. Rastú tu naše deti. Je to niečo, čo im chceme zachovať a raz odovzdať...

No a niečo je vonku. Teda pokiaľ hradby stoja a fungujú. Niečo, čomu hovoríme nie, pretože by to ohrozilo a pokazilo všetko, čo sme a čo máme vo vnútri, čo nám Boh zveril, k čomu nás povolal.

***Príslovia 25:28 Mesto zbúrané, bez hradieb, to je muž, čo sa neovláda.***

Človek, ktorý nemá hranice, zábrany, ktorý sa neovláda, ktorý neovláda svojho ducha je ako mesto bez hradieb. Ak neobnovíme svoje hradby, dávame priestor diablovi v našom živote (rodine, manželstve, výchove detí...).

***Nehemiáš 2:13 V noci som vyšiel Údolnou bránou k Dračiemu prameňu až k Hnojnej bráne a skúmal som hradby Jeruzalema, ktoré boli samá trhlina, a ktorého brány pohltil oheň...***

Nehemiáš podnikol nočný výjazd, aby si poriadne prezrel stav hradieb. Zrejme aj od nás to bude chcieť dôkladnejšiu obhliadku, skúmanie stavu našich hradieb, identifikovanie zborených úsekov. Akokoľvek je to nepohodlné a konfrontačné, predsa vás k tomu pozývam. Začnime svojimi osobnými hradbami. Hradby mysle, srdca, očí. Hradby priorít a hodnôt. Hradby času a vôbec všetkého, čo máme v správe. Hradby vo vzťahoch... Nemusia zostať zborené, či nefunkčné. Naberieš to odhodlanie uvidieť a identifikovať zhoreniny v tvojich hradbách?

**Neh 1,3: Hradby Jeruzalema sú zrúcané a jeho brány spálené ohňom.**

Keď Nehemiáš počul, že brány Jeruzalema sú spálené ohňom, úplne ho to zložilo. Sadol si, plakal, modlil sa celé dni, robil pokánie a prosil o urgentnú zmenu toho stavu. Prečo taká radikálna reakcia? Prečo taká zlomenosť, bremeno a odhodlanie to zmeniť?

Tie brány nepredstavovali len obranu a rozsudzovanie čo prijmeme a čo odmietneme. Zároveň predstavovali aj správu celého mesta. Tam mali sedieť starší, tam sa konali súdy a uzatvárali sa dôležité obchody a zmluvy. Navyše každá z tých brán mala svoj dôležitý význam. Bez brán bol Jeruzalem bezbranný, bez správy, bez súdnictva, bez bezpečného trhu bez vymožiteľnosti práva... Život na takom mieste nie je ľahký a už asi chápeme prečo bolo málo osídlené a navrátilci sa tam nechceli vrátiť (Neh 7,4; 11,1-2).

Úlohou brány je nevpustiť dovnútra nič, čo chce ničiť a zároveň má byť otvorená veciam, ktoré môžu byť pre teba a tvojho blížneho bohatým prameňom radosti, pokoja, spoločenstva a rastu.

Michal Kevický